Nordjyllands Politi har registreringsnummeret på mandens bil og opfordrer ham nu til at melde sig.

Nordjyllands Politi efterlyser en mand, der fredag eftermiddag stjal 10 rammer sodavand fra Super Brugsen i Sæby. - Lige omkring klokken 15 kommer der en mand hen til Super Brugsen i Sæby. Han stjæler 10 rammer sodavand fra vindfanget i butikken, hvorefter han læsser det ind i bilen og kører. Det var der selvfølgelig nogen, der så. De ringede så til politiet og fortalte, at det så lidt mærkeligt ud, siger vagtchef ved Nordjyllands Politi, Karsten Højrup Kristensen. Da politiet ankom til Super Brugsen var manden væk, men manden var kørende i en Skoda Fabia og politiet har registreringsnummeret på bilen. - Der er ikke noget, der tyder på at bilen er stjålet, så vi har været ude på bopælen uden at træffe vedkommende. Det er jo ikke sikkert, det er ejeren af bilen, der er gerningsmanden, men vi vil rigtig gerne have ham til at melde sig, og så må han jo forklare sig, siger vagtchefen. Manden risikerer at få en sigtelse for butikstyveri og erstatningskrav for de 10 rammer sodavand. - Vi ved, hvem ejeren er, så det rammer ham på et tidspunkt, slutter vagtchefen.